b'\n_START_ARTICLE_\nSinulle, y\xc3\xb6\n_START_SECTION_\nTausta\n_START_PARAGRAPH_\nKirjan idea Kaskiselle syntyi kertausharjoituksissa. H\xc3\xa4n halusi kuvata, miten nykyajan tietokonesukupolvi p\xc3\xa4rj\xc3\xa4isi ja k\xc3\xa4ytt\xc3\xa4ytyisi sotaoloissa, mit\xc3\xa4 noissa oloissa tapahtuisi sinulle, minulle ja naapurille. Romaanin todellisuudessa he ovat pystyv\xc3\xa4\xc3\xa4 v\xc3\xa4ke\xc3\xa4, mutta luonteeltaan Rokkaakin pahempia. Taustoista, maailmanpoliittisesta tilanteesta, siit\xc3\xa4 mik\xc3\xa4 sodan aiheutti, Kaskinen ei kerro, vaan tarina kulkee ruohonjuuritasolla. On arvioitu ett\xc3\xa4 perinteiset sotakirjat ovat jo mennytt\xc3\xa4 aikaa, ja Kaskisen teos ehk\xc3\xa4 edustaa sit\xc3\xa4, mihin suuntaan sotakirja Suomessa on Veijo Meren hengess\xc3\xa4 menossa.\n_START_SECTION_\nVastaanotto\n_START_PARAGRAPH_\n"Vallan hyv\xc3\xa4ksi" Kaskisen teosta Sinulle, y\xc3\xb6 luonnehtii kriitikko Antti Majander. Ihmisen pime\xc3\xa4t puolet paljastavassa teoksessa on kyse uuden Suur-Suomen luomisesta ja Suomeen koskaan kuulumattoman Ruijan valtaamisesta Suomelle. Sodan osapuoli on my\xc3\xb6s Yhdysvallat, joka k\xc3\xa4y sotaa toisella rintamalla Helsingiss\xc3\xa4, ja Suomi muuttuu kuin nyky-Kabuliksi tai Stalingradiksi. Teoksen keskushenkil\xc3\xb6 ja kertoja on alkujaan kirjaviisas maalaispoika M\xc3\xa4nnist\xc3\xb6, jolle talojen romahtaminen toisensa j\xc3\xa4lkeen tuo viihdykett\xc3\xa4, ja hyv\xc3\xa4 ja paha katoavat._NEWLINE_Poikkeuksellista t\xc3\xa4ss\xc3\xa4 teoksessa on suomalaiselle sotakirjalle kriitikon mukaan se, ett\xc3\xa4 siit\xc3\xa4 puuttuu suru kokonaan. Sotakirja se ei silti ole, ainakaan tyypillinen, ei my\xc3\xb6sk\xc3\xa4\xc3\xa4n sci-fi, vaikka tulevaisuuteen sijoittuukin. Kaskinen, kertoo mit\xc3\xa4 ihmiselle tapahtuu poikkeusoloissa ja milt\xc3\xa4 Suomi n\xc3\xa4ytt\xc3\xa4\xc3\xa4, jos Afganistan olisi Suomessa. Paha saa kuitenkin palkkansa._NEWLINE_Kaskisen esikoisesta puhuttiin jo etuk\xc3\xa4teen, ja my\xc3\xb6s kritiikeiss\xc3\xa4 sen kirjalliset ansiot todettiin erinomaisiksi. Kieli on h\xc3\xa4tk\xc3\xa4hdytt\xc3\xa4v\xc3\xa4n tarkkaa ja toisinaan jopa runollista. Kaskinen tunnustaa p\xc3\xa4\xc3\xa4henkil\xc3\xb6ns\xc3\xa4 kautta kirjallisen esikuvansa Olavi Paavolaisen, ja samaa hirtehisyytt\xc3\xa4 teoksessa onkin.'